A Bizottság határozata

(1981. július 28.)

bizonyos zárolási rendszereknek a 66/400/EGK, a 66/401/EGK, a 66/402/EGK, a 69/208/EGK és a 70/458/EGK tanácsi irányelv értelmében "egyszer használatos rendszereknek" való minősítéséről

(81/675/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 78/692/EGK irányelvvel [1] módosított, a cukorrépa-vetőmag forgalmazásáról szóló, 1966. június 14-i 66/400/EGK tanácsi irányelvre [2] és különösen annak 10. cikke (1) bekezdésére,

tekintettel a legutóbb a 81/126/EGK irányelvvel [3] módosított, a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre [4] és különösen annak 9. cikke (1) bekezdésére,

tekintettel a legutóbb a 81/126/EGK irányelvvel módosított, a gabonavetőmagok forgalmazásáról szóló, 1966. június 14-i 66/402/EGK tanácsi irányelvre [5] és különösen annak 9. cikke (1) bekezdésére,

tekintettel a legutóbb a 81/126/EGK irányelvvel módosított, az olaj- és rostnövények vetőmagjának forgalmazásáról szóló, 1969. június 30-i 69/208/EGK tanácsi irányelvre [6] és különösen annak 9. cikke (1) bekezdésére,

tekintettel a legutóbb a 80/1141/EGK irányelvvel [7] módosított, a zöldségvetőmag forgalmazásáról szóló, 1970. szeptember 29-i 70/458/EGK tanácsi irányelvre [8] és különösen annak 25. cikke (1) bekezdésére,

mivel a fent említett rendelkezésekkel összhangban a vetőmagok csomagolását általában olyan módon kell lezárni, hogy a zárolási rendszer tartalmazza vagy az előírt hatósági címkét, vagy hatósági fémzárat;

mivel ezek az intézkedések nem szükségesek, ha egyszer használatos zárolási rendszert használnak;

mivel a vonatkozó közösségi rendelkezések egységes alkalmazása érdekében meg kell határozni, hogy bizonyos jelenleg használt zárolási rendszerek "egyszer használatos zárolási rendszerek";

mivel ismeretes, hogy a jelenleg kizárólag a gabonavetőmagok esetében használt rendszer az egyik olyan, amelynek használata csökkenő tendenciát mutat a nagyobb hatékonysági garanciát nyújtó új rendszerek javára, és ezt a rendszert öt év múlva ismét meg kell vizsgálni;

mivel az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,

ELFOGADTA EZT A HATÁROZATOT:

1. cikk

(1) A 66/400/EGK irányelv 10. cikke (1) bekezdésének, a 66/401/EGK irányelv 9. cikke (1) bekezdésének, a 66/402/EGK irányelv 9. cikke (1) bekezdésének, a 69/208/EGK irányelv 9. cikke (1) bekezdésének és a 70/458/EGK irányelv 25. cikke (1) bekezdésének értelmében a következő csomagolások zárolási rendszere "egyszer használatos zárolási rendszer":

a) papír vagy műanyag zsákok vagy zacskók, feltéve hogy ezeknek a feltöltő nyíláson kívül nincs másik nyílása, és hogy a feltöltő nyílás olyan öntapadós vagy fóliahegesztéssel rendelkezik, amely a feltöltő nyílást a feltöltést követően úgy zárja le, hogy a zsákot vagy zacskót károsodás nélkül nem lehet felnyitni;

b) nem szőtt anyagból készült zsákok, amelyek varrással vannak lezárva, amennyiben a nyílás legalább egyik oldalán, a felső szélén van egy 1-es számmal kezdődő, kitörölhetetlen, nyomtatott számsorozat vagy hasonló nyomat (betűk, rajzolat), amely jelzi, hogy a zsák megtartotta eredeti méretét.

(2) Az (1) bekezdésben említetteken kívül a következő csomagolások zárolási rendszereit a 66/402/EGK irányelv 9. cikke (1) bekezdésének értelmében jelenleg még "egyszer használatos zárolási rendszereknek" kell tekinteni:

Papír vagy műanyag zsákok vagy zacskók, feltéve hogy ezeknek a feltöltő nyíláson kívül nincs másik nyílásuk, és hogy ezeket a betöltött magok tömege által a feltöltő nyílásra gyakorolt nyomással zárják le, és hogy a nyílás nem kisebb a zsák szélességének 22 %-ánál.

2. cikk

Ennek a határozatnak a tagállamok a címzettjei.

Kelt Brüsszelben, 1981. július 28-án.

a Bizottság részéről

az elnök

Gaston Thorn

[1] HL 236., 1978.8.26., 13. o.

[2] HL 125., 1966.7.11., 2290/66. o.

[3] HL 67., 1981.3.12., 36. o.

[4] HL 125., 1966.7.11., 2298/66. o.

[5] HL 125., 1966.7.11., 2305/66. o.

[6] HL L 169., 1969.7.10., 3. o.

[7] HL L 341., 1980.12.16., 27. o.

[8] HL L 225., 1970.10.12., 7. o.

--------------------------------------------------